อุตฯรื้อเกณฑ์ประกันขนส่งวัตถุอันตราย
ธุรกิจประกันร่วมกระทรวงอุตสาหกรรม รื้อกฎกระทรวงประกันขนส่งวัตถุอันตราย
6 มิ.ย. 2555

ธุรกิจประกันร่วมกระทรวงอุตสาหกรรม รื้อกฎกระทรวงประกันขนส่งวัตถุอันตราย 
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ทาง คปภ.และภาคธุรกิจประกันภัยได้ร่วมเป็นคณะอนุกรรมการเฉพาะกิจทบทวนหลักเกณฑ์การประกันภัยจากอุบัติเหตุในการขนส่งวัตถุอันตราย เพื่อจัดทำหลักเกณฑ์การประกันภัยและพิจารณาทบทวนประกาศกระทรวงอุตสาหกรรมเรื่อง “การประกันภัยความเสียหายจากการขนส่งวัตถุอันตราย พ.ศ. 2549” ฉบับใหม่ขึ้นมา
“ทางผู้ประกอบการขนส่งเห็นว่า การกำหนดจำนวนเงินคุ้มครองตามกรมธรรม์ประกันภัยความเสียหายจากการขนส่งวัตถุอันตรายค่อนข้างสูง และมีความซ้ำซ้อนกับการประกันภัยประเภทอื่น ทำให้ต้องรับภาระค่าเบี้ยประกันภัยเพิ่มขึ้น ทางกระทรวงอุตสาหกรรมจึงทบทวน และร่างกฎหมายฉบับใหม่ประกาศกระทรวงอุตสาหกรรมเรื่อง “การประกันภัยความเสียหายจากการขนส่งวัตถุอันตราย พ.ศ....” ขึ้นมา” นายประเวช กล่าว
ทั้งนี้ สาระสำคัญของการปรับร่างประกาศกระทรวงดังกล่าว จะครอบคลุมถึงความเสียหายต่อชีวิต ร่างกาย หรืออนามัยของบุคคลภายนอก ความเสียหายต่อทรัพย์สินของบุคคลภายนอก และค่าใช้จ่ายในการขจัด เคลื่อนย้าย บำบัด บรรเทาความเสียหาย รวมทั้งการฟื้นฟูให้กลับคืนสู่สภาพเดิม หรือสภาพใกล้เคียงกับสภาพเดิม ซึ่งรวมถึงความเสียหายแก่ สัตว์ พืช สิ่งแวดล้อม ทรัพยากรธรรมชาติทรัพย์สินของแผ่นดิน หรือทรัพย์ไม่มีเจ้าของ รวมถึงการปรับนิยาม “ผู้ขนส่ง” ให้ขยายความคุ้มครอง และมีความชัดเจนมากยิ่งขึ้น ซึ่งขั้นตอนขณะนี้อยู่ระหว่างการเปิดรับฟังความคิดเห็นจากภาคอุตสาหกรรม
ซึ่งตามกฎหมายเดิมรถทุกคันที่ขนส่งวัตถุอันตราย จะต้องทำประกันภัยรถภาคบังคับ และการประกันภัยความเสียหายจากการขนส่งวัตถุอันตราย 
เลขาธิการ คปภ. กล่าวเพิ่มเติมว่า อุตสาหกรรมประกันภัย นอกจากการทำหน้าที่เป็นกลไกในการรับและถ่ายโอนความเสี่ยงแล้ว ยังทำหน้าที่เป็นเป็นกลไกในการผลักดันให้เกิดการบริหารจัดการความเสี่ยงอย่างมีประสิทธิภาพ โดยเฉพาะอย่างยิ่งในกรณีที่สามารถช่วยเสริมสร้างความมั่นคง ความเชื่อมั่น และสวัสดิภาพของสาธารณชนในวงกว้าง ในกรณีการทำประกันภัยความเสียหายจากการขนส่งวัตถุอันตราย ขณะนี้สำนักงานคปภ. และภาคธุรกิจประกันภัย อยู่ระหว่างการเตรียมปรับปรุงกรมธรรม์ประกันภัย และอัตราเบี้ยประกันภัยเพื่อรองรับการปรับแก้ไขประกาศกระทรวงอุตสาหกรรมดังกล่าว สำหรับวงเงินความคุ้มครองแต่ละส่วนอยู่ระหว่างการปรับให้เหมาะสมกับทุกฝ่าย